
Jászfényszaru Város Önkormányzata az önkormányzat tulajdonában lévő lakások és nem lakás céljára szolgáló helyiségek bérletéről és elidegenítéséről szóló 19/2023. (X.27.) önkormányzati rendelet (a továbbiakban: Lakásrendelet) alapján bérleti ajánlatot tesz közzé az 5126 Jászfényszaru, Bercsényi M. út 2/B/2. szám alatti bérlakásra.

I. Bérbeadás módja, főbb feltételei:
A lakást a pályázat elnyerésének jogcímén lehet bérbe adni. A pályázat elbírálásakor figyelembe vehető szempontokat a Lakásrendelet, valamint Jászfényszaru Város Polgármestere határozza meg. Bérlő a bérleti szerződés időtartama alatt köteles életvitelszerűen a lakásban lakni. A lakás bérleti joga akkor biztosítható, ha sem a bérlő, sem a vele együtt költöző személy vagy személyek (a továbbiakban együtt: háztartás) nem tulajdonolnak úgy beköltözhető lakóingatlant Jászfényszarun vagy attól közúton 25 kilométeren belül megközelíthető más településen, hogy a lakóingatlan kizárólagos tulajdonjoga önállóan a háztartás valamely tagját vagy együttesen a háztartás tagjait illeti. A bérlő a bérleti jogviszony létesítésekor kérheti, hogy házastársával, vagy élettársával a bérlőtársi jogviszonyt létesítsen a bérbeadó. A Bérlakás albérletbe nem adható, arra tartási, vagy életjáradéki szerződés nem köthető. A bérlő a Bérlakásban vállalkozási tevékenységet csak a Képviselő-testület előzetes, írásbeli engedélyével végezhet. Bérlő a bérlemény birtokbavételét megelőzően legalább kéthavi bérleti díjnak megfelelő összegű óvadékot köteles bérbeadónak átadni. A Lakásrendelet szerinti feltételeket a Jászfényszarui Közös Önkormányzati Hivatal előzetesen megvizsgálja. A Kiíró fenntartja a jogot, hogy felhívását az ajánlattételi véghatáridőig visszavonja, nem hirdet nyertes ajánlattevőt, illetve a nyertes ajánlattevővel a szerződéskötést megtagadja.

II. A pályázat benyújtásának szabályai:
A pályázatot az erre a célra rendszeresített formanyomtatványon kell benyújtani. A formanyomtatvány térítésmentesen átvehető a Jászfényszarui Közös Önkormányzati Hivatalban, az Anyakönyvi Irodában (5126 Jászfényszaru, Szabadság tér 1.) hivatali ügyfélfogadási időben, illetve letölthető a www.jaszfenyszaru.hu honlapról. 
A pályázat benyújtásának határideje: 2026. augusztus 31., 12:00 óra

III. A pályázat elbírálása, egyebek:
A beérkezett pályázatok elbírálására Jászfényszaru Város Képviselő-testülete jogosult. Az elbírálás határnapja 2026. szeptember 30.  A lakás birtokba vételének időpontja az elbírálást követő 30 napon belül megegyezés szerint történik. A bérleti jogviszony időtartama a Képviselő-testület döntése alapján legfeljebb öt év, a pályázó előbbi időtartamnál rövidebb idejű bérleti szerződésre ajánlatában tehet javaslatot.



A lakás alapadatai:

1. Bercsényi M. út 2/B/2.: 
hasznos alapterülete: 51 m2, 
komfortfokozata: összkomfortos, 
szobák száma: 1,5
bérbeadás módja: piaci,
lakbér mértéke: 1360,- ft/m2.

A meghirdetett lakással kapcsolatban bővebb tájékoztatás Jászfényszaru Város Önkormányzata Gazdasági Műszaki Ellátó és Szolgáltató Szervezeténél hétköznapokon 7-15 óra között (5126 Jászfényszaru, Szabadság tér 1; tel.: Fekete Károly: 30/429-3673, Hornyák Péter: 70/605-0959) kérhető. 
A pályázati eljárással kapcsolatban bővebb tájékoztatás a Jászfényszarui Közös Önkormányzati Hivatal Anyakönyvi Irodájában (5126 Jászfényszaru, Szabadság tér 1; tel.: 57/520-121) kérhető. 

IV. Pályázat elbírálásánál előnyt jelent:

· Aki a leghosszabb időre (legtöbb hónapra) járó lakbér egy összegben történő megfizetését vállalják és a szerződéskötéssel egyidejűleg megfizetik (legfeljebb 12 havi bérleti díj),
· A magasabb mértékű óvadék megfizetésére ajánlatot tevők (a kötelező, kéthavi bérleti díjnak megfelelő összegű óvadékon túlmenően további legfeljebb 5 havi bérleti díjnak megfelelő összeg),
· Fiatal pályázó (egy, vagy mindkét fél 35 éven aluli),
· Jászfényszarun munkahellyel rendelkezők,
· magasabb egy főre jutó jövedelemmel rendelkeznek,
· magasabb végzettséggel/szakképesítéssel rendelkezők (legalább középfokú).

Jászfényszaru, 2026. július 23.

